SKRIFTLIG FORESPØRGSEL E-2257/01

af Bárbara Dührkop Dührkop (PSE) til Kommissionen

(31. juli 2001)

Om: Det Europæiske Indvandrerforum

I november 2000 indstillede Kommissionen støtten til Det Europæiske Indvandrerforum under budgetpost A-3040, fordi der var blevet konstateret uregelmæssigheder i forvaltningen af denne støtte.

Det Europæiske Indvandrerforums personale, som ikke er ansvarligt for disse uregelmæssigheder, er nu uden beskæftigelse og har ikke fået løn for flere måneders arbejde og heller ingen erstatning for uberettiget afskedigelse.

Det er klart, at Det Europæiske Indvandrerforum er en lovlig og fuldstændig uafhængig organisation, og at Kommissionen derfor ikke på nogen måde er ansvarlig for, hvad den eller andre organisationer, der modtager støtte fra Den Europæiske Union, indgår af forpligtelser. Det er imidlertid rigtigt, at disse organisationer kan eksistere takket være EU-midler, og at personalet, der ikke er ansvarlig for fejl og forsømmelser eller misbrug af midler, befinder sig i en meget prekær situation, når der, som i dette eller andre nylige tilfælde som f.eks. IRELA, opdages uregelmæssigheder i forvaltningen af dem, og Kommissionen ser sig nødtaget til at indstille støtten. Da det drejer sig om almennyttige organisationer af international karakter, vil det være praktisk taget umuligt for disse arbejdstagere en dag at gøre deres rettigheder gældende ved en domstol.

Mener Kommissionen ikke i betragtning af denne situation, at Den Europæiske Union ikke kan sidde med hænderne i skødet og se på en sådan social uretfærdighed? Er Kommissionen ved at undersøge, hvordan denne type situationer kan imødegås? Hvad mener Kommissionen om muligheden for at indføre en ordning, hvorved der frigives de nødvendige midler til, at de berørte arbejdstagere kan få de beløb, de har til gode, samt en passende erstatning? Kan dette lade sig gøre ud fra retlige og budgetmæssige hensyn? Vil Kommissionen være rede til at fremsætte et sådant forslag over for budgetmyndigheden?

Svar afgivet på Kommissionens vegne af Antonio Vitorino

(10. oktober 2001)

Kommissionen er fuldt ud bekendt med den situation, som det ærede medlem omtaler, og deler bekymringen med hensyn til den vanskelige situation, som Det Europæiske Indvandrerforums personale befinder sig i.

Som nævnt i forespørgslen er Det Europæiske Indvandrerforum imidlertid en uafhængig organisation, og Kommissionen er på ingen måde ansvarlig for dets finansielle forpligtelser, heller ikke over for dets personale. Det skal dog anføres, at det tidligere personale har mulighed for at gøre krav gældende over forummet i henhold til det retssystem, som det er etableret under.

Da Kommissionen ikke har nogen retlig forpligtelse til at intervenere, vil det ikke være berettiget at anmode budgetmyndigheden om at foretage betalinger i dette tilfælde, som heller ikke ville have fundet sted i andre tilsvarende tilfælde.

Kommissionen beklager, at de berørte er bragt i en meget vanskelig situation. Den er imidlertid af den opfattelse, at dens revisions- og kontrolprocedurer for tildeling af støtte normalt er tilstrækkelige til at undgå, at sådanne situationer opstår. Kommissionen finder det derfor ikke hensigtsmæssigt at indføre en ordning af den type, der foreslås af det ærede medlem.